Flere og flere dropper kodeordet og vælger ny løsning fra Google og Apple

Kodeord som Pa$$word123 og Sommer2024! synger på sidste vers. En ny undersøgelse fra password-manageren Dashlane viser, at stadig flere dropper de klassiske kodeord til fordel for såkaldte Passkeys – en loginmetode, der bruger kryptering i stedet for huskeregler og genbrugte adgangskoder.

Og især Google-brugere er gået all in. Ifølge Dashlane er login med passkeys på Googles tjenester vokset med hele 352 procent det seneste år, efter at techgiganten gjorde teknologien til standard i 2023. Hos e-handelsgiganter som Amazonog finanssider som eBay, Coinbase og BoursoBank er udviklingen den samme: brugerne forlader de gamle kodeord i hobetal.

Hvad er Passkey egentlig?

Passkey fungerer som et digitalt nøglepar, der kobles mellem din enhed og den hjemmeside eller app, du logger ind på.

Der er ingen adgangskoder, der kan glemmes, stjæles eller gættes – og ingen e-mails med “nulstil dit password” midt om natten. I stedet bekræfter din telefon, computer eller tablet blot, at du er dig – via Face ID, fingeraftryk eller en PIN-kode.

Resultatet? Logins, der tager et sekund og er næsten umulige at misbruge i et datalæk.

Et skifte, der allerede er i gang

Selv om Passkeys stadig kun understøttes af et par hundrede hjemmesider på verdensplan, er det de helt store spillere, der driver udviklingen: Google, Apple, Microsoft, PayPal og Amazon har alle indført teknologien.

Microsoft halter dog efter – men tog et spring frem i maj, da de gjorde Passkeys til standard i Windows-login. Ifølge Dashlane er antallet af nye Passkey-login på Microsofts domæner siden steget med 120 procent.

Og ja, selv gaming-giganten Roblox ser ud til at tage sikkerheden seriøst – her er brugen eksploderet med hele 856 procent.

Farvel til “glemt adgangskode”

For brugerne betyder udviklingen, at logins bliver mere strømlinede – og at supportafdelingerne hos store virksomheder får færre opkald fra frustrerede kunder, der har glemt deres kodeord.
Passkeys eliminerer det svageste led i kæden: menneskelig hukommelse.

Men trods væksten er teknologien stadig ny. Ifølge Dashlane er kun omkring 300 websites og apps klar til Passkeys – et mikroskopisk tal sammenlignet med internettets milliarder af sider. Alligevel peger pilen én vej: kodeordet er på vej ud, og nøglen til fremtiden er digital.

Vil du prøve selv? På både iPhone, Android, Mac og Windows kan du allerede aktivere Passkeys i dine konti. Så næste gang du bliver bedt om at oprette et nyt password – så lad være. Tryk på Brug Passkey i stedet. Fremtiden har ingen kodeord.

Flere og flere dropper kodeordet og vælger ny løsning fra Google og Apple